Notum sit omnibus modo viventibus, post nosque futuris, quod Giraldus noster villicus de Luco, multociens discordatus est a nostro servitio, propter quasdam injurias, quas faciebat de terris nostris, quæ non pertinebant ad suum fœdum. De qua re Dom. Abbas Stephanus per consilium fratrum volens terminare ex utraque parte pacem et concordiam, suo jussu et jussu Giraldi per Monachos, et per Laïcos fecit inquirere ad purum feodum Giraldi de villicatione. Inquisitione facta inventi sunt quinquaginta duo jugera terræ, et quatuor falces de prato. Hæc jugera terræ, et has falces de prato, concessit Dom. Abbas Stephanus, et Monachi nostri, supradicto Giraldo: decimum de viciis ad suum fœdum; medietatem quoque illius annonæ, quæ vocatur Ungranus, de qua erat contentio inter illum et Monachos, quam ibi ex toto dimisit, scilicet in supradicto placito Dom. Abbas, et Monachi concesserunt ei illam supradictam medietatem Ungrani tempore vitæ suæ, et non amplius, propter misericordiam, et bonum finem: et in uno quoque anno examen de horreo Monachorum, vel unum becharium, hoc est medietatem eminæ de frumento vel de sigilo. Hoc concessit D. Abbas Steph. per consilium fratrum, Giraldo, ut fidelis permaneret sancto Petro, et Besuensi Ecclesiæ, melius quam antea fuerat ipse et frater ejus Olardus. Hujus rei adsignamus testes. Signum Stephani Abbatis, Widonis Prioris, Wilenci, Albrici, Landrici, Teoderici. De Laïcis, Giraldi, Olardi de Luco, Hugonis villici, Euvrardi, Giraldi filii Gunterii, Giraldi, Hugonis famuli, et aliorum multorum.